遊同安寺
作者：李彭
朝代：宋

paragraphs: 雨歇漲江急，野興聊胥疏。
漾舟拂林表，擊汰驚飛鳬。
雲端僧坐夏，遂造林公廬。
猊坐演妙理，法筵滄海珠。
舌本落雄辯，奔放懸江湖。
巽公庭宇淨，爐煙堂晏如。
略無客造請，杳黑耽毗盧。
吾家大長者，惠光充太虚。
著論役天女，寶笈負於莬。
開圖拜遺像，悲嘆隨卷舒。
歸來掩關卧，念冷無贏餘。
譬如能櫜鞬，境界自于于。